Pieni punainen kirja

Otteita puheenjohtaja Mao Tse-Tungin teoksista (kiinaksi yksinkertaistetuin merkein: 毛主席语录, Máo Zhǔxí Yǔlù), joka tunnetaan länsimaissa parhaiten nimellä Pieni punainen kirja, on kokoelma sitaatteja Kiinan kommunistisen puolueen puhemies Mao Zedongin puheista ja kirjoituksista. Vuonna 1964 ensimmäisen kerran julkaistu teos koostuu 427 sitaatista, jotka on jaettu teemoittain 33 lukuun. Kirja ilmestyi suomeksi käännettynä vuonna 1967.

Tunnetuimpia kirjan lausuntoja ovat ”antaa kaikkien kukkien kukkia”, ”valta kasvaa kiväärin piipusta” ja ”paperitiikeri".

Kirjan tavoite oli vahvistaa Maon henkilökulttia, ja hän itse väitetysti piti siitä, miten Pieni punainen kirja esitti hänet Kungfutsen kaltaisena filosofina.

Historia 
Kirja sai alkunsa kenraali Lin Biaon ideasta. Tavoitteena oli levittää Maon ajatuksia mahdollisemman yksinkertaisessa muodossa huonosti koulutetun väestön keskuudessa. Kirja alkaakin Lin Biaon kehotuksella: "opiskelkaa puheenjohtaja Maon teoksia, seuratkaa hänen opetuksiaan ja toimikaa hänen ohjeittensa mukaan."

Aluksi kirjaa jaettiin vain puolueen avainhenkilöille. Tämän jälkeen laajennettu versio jaettiin kansan vapautusarmeijan sotilaille. Vuonna 1965 ympäri maata avattiin lukuisia kirjapainoja, joiden kautta kirjaa alettiin jakaa koko kansalle. Kirjan hinnaksi määritettiin vain vähän valmistuskustannuksia suurempi hinta, ja valtion pankit tarjosivat korottomia lainoja kaikille kirjaa valmistaville ja levittäville tahoille. Kirja on käännetty useille kielille ja sitä luettiin myös esim. Neuvostoliitossa, kunnes se kiellettiin maiden välisen välirikon takia.

Pieni punainen kirja on maailman laajalevikkisin kirja Raamatun jälkeen. Sitä on painettu noin 1,5 miljardia kappaletta. Kirjan merkitys laski Maon kuoltua 1976, ja puolue on pyrkinyt tekemään pesäeroa sen oppeihin. Suomeksi kirjan  julkaisi Kiinan suurlähetystö (Kustannus Oy Käännöskirjat) joulukuussa 1967. Toinen painos ilmestyi vuonna 1971 yhteistyössä Suomi–Kiina-seuran kanssa.

Otteita 

 Vallankumous ei ole päivälliskutsuilla oloa eikä esseen kirjoittamista, taulun maalaamista tai koruompelua; se ei voi olla niin kovin hienostunutta, niin verkkaista ja hienovaraista, niin maltillista, ystävällistä, kohteliasta, hillittyä ja ylevämielistä. Vallankumous on kapinaa, väkivaltaista toimintaa, jolla yksi luokka kukistaa toisen (1927).
 Meidän on kannatettava kaikkea mitä vihollinen vastustaa ja vastustettava kaikkea mitä vihollinen kannattaa(1939).
 Sosialistinen järjestelmä tulee lopulta astumaan kapitalistisen järjestelmän sijalle. Tämä on ihmisen tahdosta riippumaton objektiivinen laki (1957). 
 Jokaisen kommunistin on tajuttava totuus: "Poliittinen valta kasvaa kiväärin piipusta" (1938).
 Ottakaa kansanjoukkojen ajatukset ja keskittäkää ne, menkää sitten kansanjoukkojen luo, pitäkää hellittämättä kiinni näistä ajatuksista ja toteuttakaa ne johtamista koskevien oikeiden ajatusten muodostamiseksi - tällainen on johtamisen perusmenetelmä (1943).

Galleria

Katso myös
 Luettelo Mao Zedongin teoksista
 Indoktrinaatio
 Kommunistinen propaganda
 Punakaarti (kulttuurivallankumous)
 Ruhnama
 Vihreä kirja

Lähteet

Aiheesta muualla 

 Kirjan suomenkielinen versio (sosialismi.net) (Internet Archive)

Kiinalaiset kirjat
Kirjat politiikasta
Kulttuurivallankumous
Maolaisuus
Vuoden 1964 kirjat
Propaganda Kiinassa